กรุ๊ปลีสเน้น ตลาดตปท. ให้กู้2หมื่นล.
กรุ๊ปลีสลุยปล่อยกู้ 2 หมื่นล้าน เบนเข็มหารายได้ต่างประเทศ
11 ก.พ. 2559

กรุ๊ปลีสลุยปล่อยกู้ 2 หมื่นล้าน เบนเข็มหารายได้ต่างประเทศ
นายมิทซึจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส เปิดเผยว่า ในปีนี้บริษัทตั้งเป้าปล่อยสินใหม่เพิ่มอีก 100% หรือ 2 หมื่นล้านบาท จากปัจจุบันมีสินเชื่ออยู่ 1 หมื่นล้านบาท โดยสินเชื่อหลักมาจากธุรกิจต่างประเทศ กัมพูชา ลาว และอินโดนีเซีย ประมาณ 1.4 หมื่นล้านบาท จากกรุ๊ปลีส 5,000 ล้านบาท และบริษัท ธนบรรณ ซึ่งเป็นบริษัทลูกอีก 1,000 ล้านบาท
“ในปีนี้ตลาดเช่าซื้อรถจักรยานยนต์ในไทยคงเติบโตไม่มากนัก เป็นไปตามทิศทางเศรษฐกิจไทยที่ยังไม่ฟื้นตัวดี และยังไม่มีนวัตกรรมใหม่ด้านการเช่าซื้อเข้ามากระตุ้นตลาด แถมยังมีแนวโน้มที่อิ่มตัวอีก ดังนั้น ต่อไปเราจะใช้ไทยเป็นฐานในการขยายธุรกิจไปยังประเทศเพื่อนบ้าน เพื่อสร้างรายได้แทน ซึ่งธุรกิจที่เราไปลงทุนนั้นยังสามารถขยายตัวได้อีกมาก” นายโคโนชิตะ กล่าว
อย่างไรก็ตาม ตลาดสินเชื่อรถจักรยานยนต์มือสองในไทย ที่บริษัทลูก ธนบรรณ ยังมีการเติบโตที่ดีอยู่ โดยต้นปี 2558 ปล่อยสินเชื่อรถจักรยานยนต์มือสองได้เดือนละ 200 คัน แต่ปัจจุบันสินเชื่อรถจักรยานยนต์มือสองปล่อยได้ถึงเดือนละ 1,300 คัน
สำหรับบริษัทลูกในกัมพูชา ปัจจุบันมีการเติบโตดีอย่างต่อเนื่อง นอกจากปล่อยสินเชื่อเช่าซื้อรถจักรยานยนต์และเครื่องจักรกลการเกษตรแล้ว ล่าสุด ยังปล่อยสินเชื่อให้กับธุรกิจขนาดกลางและขนาดย่อม หรือเอสเอ็มอีด้วย คาดว่าภายในอีก 3-5 ปีข้างหน้า ยอดสินเชื่อรวมในกัมพูชาจะเพิ่มเป็น 800 ล้านเหรียญสหรัฐ หรือ 2.4 หมื่นล้านบาท จากปัจจุบันอยู่ที่ประมาณ 80 ล้านเหรียญสหรัฐ หรือ 2,400 ล้านบาท
นายโคโนชิตะ กล่าวว่า ส่วนธุรกิจที่ลาวเพิ่งเริ่มต้น ปัจจุบันปล่อยสินเชื่อไปแล้ว 3 ล้านเหรียญสหรัฐ หรือ 90 ล้านบาท แต่คาดว่าปีนี้จะปล่อยสินเชื่อได้ 40-50 ล้านเหรียญสหรัฐ หรือประมาณ 1,200-1,500 ล้านบาท เน้นให้สินเชื่อเครื่องจักรการเกษตรและจักรยานยนต์เป็นหลัก
ในส่วนธุรกิจใหม่ที่อินโดนีเซีย จะใช้รูปแบบการทำธุรกิจเดียวกับที่กัมพูชา เน้นปล่อยสินเชื่อแผงโซลาร์เซลล์ เครื่องจักรกลการเกษตร และธุรกิจเอสเอ็มอีเป็นหลัก ส่วนจักรยานยนต์นั้นอาจปล่อยสินเชื่อเพียงเล็กน้อยหรือไม่ทำเลย เนื่องจากตลาดแข่งขันสูงมาก